
प्रेस-विज्ञप्ति

रसुवास्थित भोटेकोशी नदीमा बुधबार विहान आएको भीषण बाढीबाट रसुवा, नुवाकोट, धादिङलगायतका जिल्लामा भएको ठूलो जनधनको क्षतिप्रति श्रमजीवी पत्रकार संघ, नेपाल गहिरो दुःख व्यक्त गर्दछ। बाढी तथा पहिरोमा परी ज्यान गुमाउनेहरूप्रति श्रद्धाञ्जली अर्पण गर्दै शोकसन्तप्त परिवारजनमा समवेदना तथा बेपत्ताहरूको तत्काल खोजी र उद्धारका लागि सम्बन्धित निकायसँग जोडदार माग गर्दछौं ।
प्राकृतिक विपद्को यस कठिन परिस्थितिमा नागरिकलाई सही, तथ्यपूर्ण र विश्वसनीय सूचना उपलब्ध गराउने महत्वपूर्ण जिम्मेवारी पत्रकार तथा सञ्चारमाध्यमले निर्वाह गरिरहेका छन् । आफ्नो ज्यान र परिवारको सुरक्षासमेत जोखिममा रहेको अवस्थामा पत्रकारहरू समाचार संकलन र सम्प्रेषणमा सक्रिय रहनु प्रशंसनीय छ। तर प्रभावित क्षेत्रमा विद्युत्, इन्टरनेट, टेलिफोन तथा यातायात सेवा अवरुद्ध हुँदा सञ्चारकर्मीले थप कठिनाइ सामना गर्नुपरेको छ। यस्तो अवस्थामा सूचनाको निरन्तरता कायम राख्नु राज्यको पनि जिम्मेवारी हो। संघले प्राप्त गरेको प्रारम्भिक विवरणअनुसार नुवाकोट, रसुवा, धादिङ र दोलखालगायतका जिल्लामा कार्यरत पत्रकार तथा सञ्चारकर्मीका परिवार प्रभावित भएका छन्। केहीको घर तथा व्यक्तिगत सम्पत्तिमा क्षति पुगेको छ भने केही पत्रकार सम्पर्कविहीन छन् ।
नयाँ पत्रिका दैनिकका पत्रकार टेकराज थामी र शिलापत्र अनलाइनका प्रकाशक सुरेश सिम्खडा सम्पर्कविहीन हुनुहुन्छ ।  नुवाकोटका पत्रकार निराजन पौडेलको आमाबुबासहित परिवारका पाँच सदस्य सम्पर्कविहिन भएको, पत्रकार राजकुमार नेपाली सम्पर्कविहीन रहेको तथा पत्रकार किरण अधिकारीको घरमा क्षति पुगेको विवरण प्राप्त भएको छ । त्यस्तै, पत्रकार शिव देवकोटाको मोटरसाइकल बाढीले बगाएको तथा धादिङका पत्रकार विपिन मल्ल ठकुरीको बैरेनी बजारस्थित घरमा क्षति पुगेपछि अन्यत्र बसोबास गर्नुपरेको विवरण प्राप्त भएको छ।
बाढीका कारण सञ्चारमाध्यमको नियमित सेवा पनि प्रभावित भएको छ। प्राप्त विवरणअनुसार रेडियो नुवाकोटमा विद्युत्, फाइबर तथा टावरमा क्षति पुगेको र प्रसारण बन्द भएको छ। रेडियो सिद्धेश्वर आंशिक रूपमा सञ्चालनमा रहेको तथा रेडियो भैरवी एफएम विद्युत् अवरुद्ध भएपछि बन्द रहेको जानकारी प्राप्त भएको छ। त्यसैगरी रसुवा एफएम विद्युत् अवरुद्ध भएपछि सञ्चालनमा नरहेको तथा अन्य सञ्चारमाध्यमले समेत प्राविधिक र भौतिक समस्या झेलिरहेको अवस्था छ ।
यसर्थ पत्रकार तथा उनीहरूका परिवार सम्पर्कविहीन भएको अवस्थामा सम्बन्धित सुरक्षा तथा उद्धार निकायले यसलाई गम्भीरतापूर्वक लिई तत्काल खोजी तथा उद्धार कार्य अघि बढाउन सरकारसँग हाम्रो संघ जोडदार माग गर्दछ । पत्रकारको सुरक्षा सुनिश्चित नगरी विपद्को वास्तविक सूचना बाहिर ल्याउने कार्यसमेत प्रभावित हुने भएकाले राज्यले सञ्चारकर्मीको सुरक्षालाई राहत तथा उद्धारकै महत्वपूर्ण अंगका रूपमा लिनुपर्छ।  बाढी प्रभावित क्षेत्रमा विद्युत्, इन्टरनेट, टेलिफोन तथा अन्य सञ्चार पूर्वाधार तत्काल पुनःस्थापना गर्न सरकारसँग आग्रह गर्दछौं । सञ्चारमाध्यमका उपकरण, प्रसारण केन्द्र, टावर तथा अन्य पूर्वाधारमा भएको क्षतिको यथाशीघ्र मूल्यांकन गरी आवश्यक प्राविधिक तथा आर्थिक सहयोग उपलब्ध गराउनसमेत संघ माग गर्दछ ।
विपद्का कारण घर, परिवार, रोजगारी तथा सञ्चार सामग्री गुमाएका श्रमजीवी पत्रकार र सञ्चारकर्मीका लागि विशेष राहत तथा पुनःस्थापनाको व्यवस्था गर्न आवश्यक छ। राज्यका सम्बन्धित निकाय, सञ्चार संस्था तथा सरोकारवाला पक्ष एवं सबै पक्षलाई प्रभावित पत्रकारको वास्तविक अवस्था पहिचान गरी तत्काल सहयोग उपलब्ध गराउन संघ आग्रह गर्दछ। श्रमजीवी पत्रकार संघ, नेपालले बाढी प्रभावित पत्रकार तथा सञ्चारमाध्यमको अवस्था थप अध्ययन गरी आवश्यक पहल गर्नेछ । प्रभावित पत्रकार तथा सञ्चारकर्मीलाई आफ्नो अवस्था जानकारी गराउनसमेत अनुरोध गर्दछ ।  

